Geliefde aktrise sterf | Maroela Media
Della Reese. Foto: AP Photo/Mark J. Terrill, File
Die Amerikaanse gospelsanger en aktrise Della Reese is in die ouderdom van 86 oorlede.
Reese, wat bekendheid verwerf het as Tess in die televisiedrama Touched by an Angel, is Sondag by haar huis in Los Angeles dood. Roma Downey, wat saam met Reese in dié TV-reeks te sien was, het in 'n verklaring gesê Reese is vreedsaam dood. Geen verdere besonderhede is bekend gemaak nie.
Reese was voordat Touched by an Angel in 1994 op televisie begin het meer bekend as 'n gospelsanger. Touched by Angel het Reese geliefd gemaak onder kykers hoewel die reeks nie dadelik 'n treffer was nie. Die reeks het egter vinnig gewild geraak en is tot 2003 uitgesaai.
"Deur haar lewe en werk het sy miljoene mense geïnspireer. Sy was soos 'n ma vir my en ek het die voorreg gehad om vir jare nou saam met haar te werk. Ek weet die hemel het 'n nuwe engel bygekry," het Downey gesê.
Reese het in 1979 'n brein-aneurisme gehad maar kon ná verskeie operasies met haar loopbaan voortgaan. Sy is ook later met diabetes gediagnoseer.